Ali maak geskiedenis met 100-talle | Netwerk24
Pakistan se Abid Ali het die eerste man geword om ’n honderdtal in sy buiging in toets- en eendagkrieket aan te teken nadat die eerste kragmeting in sy tuisland sedert die terreuraanvalle in 2009 ’n onbesliste uitslag opgelewer het.
Abid Ali, Pakistan se nuwe kolfheld. Foto: Getty Images
Die 32-jarige aanvangskolwer was Sondag onoorwonne op 109 in die tuisspan se poging van 252/2, terwyl Sri Lanka in sy eerste beurt 308/6 behaal het.
Babar Azam (102*) het ook ’n honderdtal gemoker op die vyfde dag by die Rawalpindi-stadion.
Die vorige vier dae se spel is deurlopend deur reën onderbreek.
Abid se eerste toetshonderdtal volg op sy 112 teen Australië in Dubai in sy eerste internasionale eendagwedstryd in Maart.
BBCSport berig Abid is een van 15 kolwers om ’n honderdtal in sy eendag-debuut aan te teken, maar niemand anders kon ook dieselfde in hul toets-debuut vermag nie.
Enid Bakewell van Engeland het in 1973 dié prestasie in vrouekrieket behaal.
“My plan was om die nuwe bal sag te speel en geleidelik ons kolfbeurt te bou, met planne elke vyf boulbeurte,” sê Abid, die 11de Pakistan-kolwer om ’n honderdtal in sy toets-debuut aan te teken.
“So ek het daarmee probeer volhou en Babar het my selfvertroue gegee in die 90’s.”
Dit was die eerste toets in Pakistan sedert Sri Lanka se spanbus op 3 Maart, 2009 in Lahore deur ’n groep gewapende mans aangeval is.
Ses polisiemanne en twee omstanders is in die aanval dood, terwyl verskeie van Sri Lanka se spelers en afrigters beseer is.
Die tweede kragmeting in die reeks van twee toetse begin Donderdag in Karatsji.
Meer oor: Toetskrieket | Abid Ali | Proteas